Na temelju članka 48. stavka 4. Zakona o predškolskom odgoju i obrazovanju (Narodne novine 10/97, 107/07, 94/13, 98/19 i 57/22) i članka 41. točke 2. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21 - pročišćeni tekst i 16/22), Gradska skupština Grada Zagreba, na \_\_\_\_ sjednici, dana \_\_\_\_\_\_\_\_ 2023., donijela je

**ODLUKU**

**o mjerilima za naplatu usluga dječjih vrtića kojima je osnivač Grad Zagreb od roditelja/skrbnika - korisnika usluga**

**Članak 1.**

Ovom se odlukom uređuju mjerila za naplatu usluga dječjih vrtića, kojima je osnivač Grad Zagreb (u daljnjem tekstu: gradski dječji vrtići) od roditelja/skrbnika - korisnika usluga.

Izrazi koji se koriste u ovoj odluci, a imaju rodno značenje, koriste se neutralno i odnose se jednako na muški i ženski rod.

**Članak 2.**

Sudjelovanje roditelja/skrbnika djece s prebivalištem na području Grada Zagreba u cijeni redovitog programa što ih njihova djeca ostvaruju u gradskim dječjim vrtićima, određuje se ovisno o vrsti i trajanju programa te o visini prosječnog mjesečnog dohotka po članu zajedničkog kućanstva ostvarenog u prethodnoj kalendarskoj godini (cenzusnoj grupi).

Sudjelovanje roditelja/skrbnika djece s odobrenom međunarodnom ili privremenom zaštitom i prijavljenim prebivalištem odnosno boravištem na području Grada Zagreba u cijeni redovitog programa što ih njihova djeca ostvaruju u gradskim dječjim vrtićima, određuje se jednako kao i za roditelje/skrbnike djece iz stavka 1. ovoga članka.

Ovom odlukom određuju se četiri cenzusne grupe prema kojima se utvrđuje mjesečni iznos sudjelovanja roditelja/skrbnika u cijeni redovitog programa.

Prosječni mjesečni dohodak po članu zajedničkog kućanstva iz stavka 1. ovoga članka čini zbroj oporezivih neto dohodaka i drugih neoporezivih primitaka prema propisima o porezu na dohodak svih članova zajedničkog kućanstva ostvarenih u prethodnoj kalendarskoj godini, podijeljen s brojem članova zajedničkog kućanstva te s brojem dvanaest (tj. brojem mjeseci u kalendarskoj godini).

Drugi neoporezivi primitci iz stavka 4. ovog članka su: naknade plaće za vrijeme spriječenosti za rad isplaćene na teret sredstava obveznih osiguranja; ostale nenavedene naknade plaća koje se isplaćuju na teret državnog proračuna ili na teret sredstava obveznog osiguranja; nagrade za radne rezultate i drugi oblici nagrađivanja radnika (dodatna plaća, dodatak uz mjesečnu plaću i sl.) te novčane paušalne naknade za podmirivanje troškova prehrane radnika do propisanog iznosa.

Zajedničko kućanstvo u smislu ove odluke čine bračni drugovi, životni ili neformalni životni partneri, ili izvanbračni drugovi, njihova djeca i drugi srodnici koji su prijavljeni na istoj adresi, privređuju, ostvaruju prihod na drugi način i troše ga zajedno.

**Članak 3.**

Ukoliko prilikom upisa djece sukladno utvrđenim prednostima pri upisu ostane slobodnih mjesta, u gradske dječje vrtiće mogu se upisati djeca koja zajedno s roditeljima/skrbnicima imaju prebivalište na području druge jedinice lokalne samouprave i djeca strani državljani koja zajedno s roditeljima/skrbnicima imaju boravište na području Grada Zagreba ili na području druge jedinice lokalne samouprave, uz uvjet da roditelji/skrbnici te djece plaćaju punu utvrđenu cijenu redovitog programa (uz mogućnost da dio ili puni iznos utvrđene cijene redovitog programa snose jedinice lokalne samouprave u kojima roditelji/skrbnici imaju prebivalište/boravište u Republici Hrvatskoj, odnosno odgovarajuće jedinice drugih država).

**Članak 4.**

Cijena za redoviti program u petodnevnome radnom tjednu - cjelodnevni i poludnevni - utvrđuje se godišnjim programom javnih potreba u predškolskom odgoju i obrazovanju te skrbi o djeci rane i predškolske dobi Grada Zagreba, na temelju troškova programa sukladno odredbama članka 42. Državnoga pedagoškog standarda predškolskog odgoja i naobrazbe (Narodne novine 63/08 i 90/10).

Cijena za poludnevni redoviti program primjenjuje se samo ako je ustrojena redovita odgojno-obrazovna skupina poludnevnog programa, a iznimno i za pojedinačne slučajeve skraćenog boravka djece s posebnim potrebama u trajanju od 4 do 6 sati dnevno (temeljem: mišljenja članova stručnog tima gradskog dječjeg vrtića, nalaza i mišljenja nadležnog tijela iz sustava socijalne skrbi, potvrde izabranog pedijatra ili obiteljskog liječnika) u okviru odgojno-obrazovne skupine u redovitom cjelodnevnom programu, odnosno djelomično integriranu u odgojno-obrazovne skupine u redovitom cjelodnevnom programu i u verificirani program specijalizirane ustanove.

Sudjelovanje roditelja/skrbnika djece s prebivalištem na području Grada Zagreba i roditelja/skrbnika djece s odobrenom međunarodnom ili privremenom zaštitom i prijavljenim prebivalištem odnosno boravištem na području Grada Zagreba, u utvrđenoj cijeni redovitog programa prema trajanju, utvrđuje se kako slijedi:

| DOHODOVNI CENZUS | MJESEČNI IZNOS SUDJELOVANJA RODITELJA/SKRBNIKA U CIJENI REDOVITOG PROGRAMA | |
| --- | --- | --- |
| CJELODNEVNI  u trajanju od 7 do 10 sati dnevno | POLUDNEVNI  u trajanju od 4 do 6 sati dnevno |
| **1.** prosječni mjesečni dohodak po članu zajedničkog kućanstva (ostvaren u prethodnoj kalendarskoj godini) od 597,39 eura i više | 79,63 eura | 51,76 eura |
| **2.** prosječni mjesečni dohodak po članu zajedničkog kućanstva (ostvaren u prethodnoj kalendarskoj godini) od 464,66 eura do 597,38 eura | 59,73 eura | 38,82 eura |
| **3.** prosječni mjesečni dohodak po članu zajedničkog kućanstva (ostvaren u prethodnoj kalendarskoj godini) od 331,94 eura do 464,65 eura | 39,82 eura | 25,88 eura |
| **4.** prosječni mjesečni dohodak po članu zajedničkog kućanstva (ostvaren u prethodnoj kalendarskoj godini) do 331,93 eura | 19,91 eura | 12,94 eura |

Zbroj oporezivih neto dohodaka i drugih neoporezivih primitaka prema propisima o porezu na dohodak svih članova zajedničkog kućanstva ostvarenih u prethodnoj kalendarskoj godini, umanjuje se za iznos plaćen za rate ili anuitete stambenog kredita (do najviše 12 rata ili anuiteta) po ugovoru za nekretninu kojom se rješava stambeno pitanje obitelji te za iznos plaćen za slobodno ugovorenu najamninu za potrebe stanovanja obitelji u stambenom prostoru najmodavca (do najviše 12 mjesečnih najamnina).

Olakšice u plaćanju redovitog programa za dijete imaju roditelji/skrbnici djece s prebivalištem na području Grada Zagreba i roditelji/skrbnici djece s odobrenom međunarodnom ili privremenom zaštitom i prijavljenim prebivalištem odnosno boravištem na području Grada Zagreba kako slijedi:

- roditelji/skrbnici, ukoliko je jedan od njih osoba s invaliditetom upisana u Registar osoba s invaliditetom, oslobađaju se obveze sudjelovanja u cijeni redovitog programa;

- roditelji/skrbnici djece na privremenom smještaju u udomiteljskoj obitelji, u domu za djecu ili kod drugog pružatelja socijalne usluge smještaja sukladno propisima koji reguliraju socijalnu skrb (ako djeca i nemaju prebivalište na području Grada Zagreba, a njihov skrbnik ili udomitelj ima prebivalište na području Grada Zagreba odnosno pružatelj socijalne usluge smještaja ima sjedište ili podružnicu na području Grada Zagreba), oslobađaju se obveze sudjelovanja u cijeni redovitog programa u suradnji s nadležnim područnim uredima Hrvatskoga zavoda za socijalni rad;

- roditelji/skrbnici koji su s djecom na privremenom smještaju u kriznim situacijama kod nekog od pružatelja socijalne usluge smještaja sukladno propisima koji reguliraju socijalnu skrb, oslobađaju se obveze sudjelovanja u cijeni redovitog programa za vrijeme trajanja privremenog smještaja;

- roditelji/skrbnici korisnici prava na zajamčenu minimalnu naknadu u sustavu socijalne skrbi oslobađaju se obveze sudjelovanja u cijeni redovitog programa;

- roditelji/skrbnici trećeg i svakog sljedećeg djeteta iste obitelji, koja su istovremeno upisana u gradski dječji vrtić, oslobađaju se obveze sudjelovanja u cijeni redovitog programa za treće i svako sljedeće dijete iste obitelji;

- roditelji/skrbnici drugog djeteta iste obitelji upisanog u gradski dječji vrtić, plaćaju 75% od iznosa sudjelovanja u cijeni redovitog programa za drugo dijete iste obitelji;

- samohrani roditelj plaća 50% od iznosa sudjelovanja u cijeni redovitog programa (samohranim roditeljem smatra se samohrani roditelj kako je utvrđeno zakonom kojim se uređuje socijalna skrb);

- roditelji/skrbnici djece s posebnim potrebama koja borave skraćeno, do tri sata dnevno u redovitom cjelodnevnom programu gradskih dječjih vrtića, plaćaju 40% od iznosa sudjelovanja u cijeni redovitog programa;

Roditelj/skrbnik može se koristiti samo jednom olakšicom koja je za njega najpovoljnija.

**Članak 5.**

Iznos sudjelovanja roditelja/skrbnika i pravo na olakšice u plaćanju redovitog programa utvrđuju gradski dječji vrtići na temelju dokumentacije koju im dostavljaju roditelji/skrbnici prilikom upisa djeteta u dječji vrtić, početkom svake kalendarske godine, ili u roku od 15 dana od nastanka promjene koja utječe na ostvarivanje prava na olakšice.

Gradski ured za obrazovanje, sport i mlade (u daljnjem tekstu: Gradski ured) utvrđuje pravo na oslobađanje, odnosno smanjivanje obveze sudjelovanja roditelja/skrbnika u cijeni redovitog programa za posebne slučajeve izvan utvrđenog sustava olakšica, u suradnji s nadležnim područnim uredima Hrvatskog zavoda za socijalni rad na području Grada Zagreba.

**Članak 6.**

Mjesečni iznos uplate roditelja/skrbnika za ostvarivanje redovitoga petodnevnog programa je fiksan i ne ovisi o broju dana boravka djeteta u gradskom dječjem vrtiću.

Iznimno od stavka 1. ovoga članka, za mjesec u kojem je dijete boravilo u gradskom dječjem vrtiću do najviše 5 dana, a izostanak je opravdan liječničkom potvrdom, roditelj/skrbnik plaća 40% utvrđenog iznosa sudjelovanja u cijeni programa. Isto tako, tijekom ljetnih mjeseci (lipanj, srpanj, kolovoz), za mjesec u kojem je dijete boravilo u gradskom dječjem vrtiću do najviše 5 dana (godišnji odmor roditelja/skrbnika), roditelj/skrbnik plaća 40% utvrđenog iznosa sudjelovanja u cijeni programa.

**Članak 7.**

Gradski dječji vrtići će utvrditi iznos sudjelovanja roditelja/skrbnika u cijeni redovitog programa na temelju sljedećih dokaza:

1. dokaz o prebivalištu djeteta i roditelja/skrbnika:

- potvrda MUP-a o prijavi prebivališta/boravišta; elektronički zapis (uvjerenje) o aktivnom prebivalištu/ boravištu iz službenih evidencija MUP-a; preslike osobnih iskaznica; pisana privola roditelja/skrbnika da gradski dječji vrtić može preko Gradskog ureda provjeriti podatak o aktivnom prebivalištu/boravištu iz službenih evidencija MUP-a (jedno od navedenog);

2. dokaz o članovima zajedničkog kućanstva:

- izjava roditelja/skrbnika o članovima zajedničkog kućanstva koja sadrži sljedeće podatke: ime i prezime djeteta, imena i prezimena roditelja/skrbnika, imena i prezimena članova zajedničkog kućanstva te njihov odnos/srodstvo s djetetom, datum rođenja, OIB, adresa prebivališta/boravišta,

- preslike osobnih iskaznica, potvrda MUP-a o prijavi prebivališta/boravišta; elektronički zapis (uvjerenje) o aktivnom prebivalištu/boravištu iz službenih evidencija MUP-a članova zajedničkog kućanstva (jedno od navedenog);

3. dokazi o visini dohotka svih članova zajedničkog kućanstva u prethodnoj kalendarskoj godini; iznosu plaćenom za rate odnosno anuitete stambenog kredita za nekretninu kojom se rješava stambeno pitanje obitelji i iznosu plaćenom za slobodno ugovorenu najamninu za potrebe stanovanja obitelji u stambenom prostoru najmodavca, odnosno:

- potvrde Porezne uprave Ministarstva financija o visini dohodaka i primitaka za sve članove zajedničkog kućanstva ostvarene u prethodnoj kalendarskoj godini ili pisana privola roditelja/skrbnika da gradski dječji vrtić može preko Gradskog ureda provjeriti podatke Porezne uprave Ministarstva financija o visini dohotka i primitaka za sve članove zajedničkog kućanstva u prethodnoj kalendarskoj godini (jedno od navedenog),

- ugovor o stambenom kreditu, dokazi o uplaćenim ratama ili anuitetima u prethodnoj kalendarskoj godini,

- ugovor o najmu stana, dokazi o uplaćenoj najamnini u prethodnoj kalendarskoj godini;

4. dokaz o aktualnom statusu osobe s invaliditetom upisane u Registar osoba s invaliditetom:

- potvrda o upisu u Registar osoba s invaliditetom;

5. dokazi o samohranosti roditelja:

- rodni list djeteta; smrtni list za preminulog roditelja; potvrda o nestanku drugog roditelja; rješenje nadležnog područnog ureda Hrvatskog zavoda za socijalni rad o privremenom uzdržavanju djeteta;

6. dokazi o pravu na zajamčenu minimalnu naknadu u sustavu socijalne skrbi:

- rješenje nadležnog područnog ureda Hrvatskog zavoda za socijalni rad na području Grada Zagreba o pravu na zajamčenu minimalnu naknadu i preslika zadnje isplatnice;

7. dokazi za drugo, treće i svako daljnje dijete iste obitelji, koja su istovremeno upisana u gradski dječji vrtić:

- Rodni list; izvadak iz Matice rođenih ili Potvrda s podatcima o rođenju djeteta (jedno od navedenog);

8. dokazi za djecu na privremenom smještaju u udomiteljskoj obitelji, u domu za djecu ili kod drugog pružatelja socijalne usluge smještaja sukladno propisima koji reguliraju socijalnu skrb:

- rješenje odnosno potvrda područnog ureda Hrvatskog zavoda za socijalni rad;

9. dokazi o roditeljima/skrbnicima i djeci na privremenom smještaju u kriznim situacijama kod nekog od pružatelja socijalne usluge smještaja sukladno propisima koji reguliraju socijalnu skrb:

- rješenje odnosno potvrda područnog ureda Hrvatskog zavoda za socijalni rad.

**Članak 8.**

Program predškole je obvezni program odgojno-obrazovnoga rada s djecom koja nisu polaznici redovitog, posebnog ili alternativnog programa predškolskog odgoja i obrazovanja dječjeg vrtića u godini prije polaska u osnovnu školu te je besplatan za roditelje/skrbnike čija su djeca uključena u taj program.

Cijena za program predškole utvrđuje se godišnjim programom javnih potreba u predškolskom odgoju i obrazovanju te skrbi o djeci rane i predškolske dobi Grada Zagreba, na temelju troškova programa sukladno odredbama članka 42. Državnoga pedagoškog standarda predškolskog odgoja i naobrazbe.

**Članak 9.**

Cijena programa za djecu s teškoćama u razvoju utvrđuje se prema trajanju i specifičnim uvjetima provedbe programa.

Sudjelovanje roditelja/skrbnika u cijeni programa za djecu s teškoćama u razvoju, djelomično integriranu u odgojno-obrazovne skupine u redovitom cjelodnevnom programu i u verificirani program specijalizirane ustanove, odnosno koja borave skraćeno, do tri sata dnevno u redovitom cjelodnevnom programu gradskih dječjih vrtića, utvrđuje se prema kriterijima iz članaka 3. i 4. ove odluke.

Roditelji/skrbnici djece iz članka 2. stavaka 1. i 2. ove odluke oslobođeni su sudjelovanja u cijeni posebnih verificiranih programa za djecu s teškoćama u razvoju (odgojno-obrazovne skupine s posebnim programom).

**Članak 10.**

Godišnjim programom javnih potreba u predškolskom odgoju i obrazovanju te skrbi o djeci rane i predškolske dobi Grada Zagreba utvrđuje se najviši iznos dodatne uplate roditelja/skrbnika za verificirane programe:

- posebne i alternativne cjelodnevne, poludnevne i kraće programe,

- odgojno-zdravstvene programe,

- kraće programe prema programu javnih potreba,

- višednevni program „Djeca u prirodi“.

Sukladno trajanju i specifičnim uvjetima ostvarivanja navedenih programa, visinu dodatne uplate roditelja/skrbnika i eventualne olakšice utvrđuju upravna vijeća gradskih dječjih vrtića uz suglasnost Gradskog ureda.

**Članak 11.**

Gradski dječji vrtići obračunavaju iznos sudjelovanja roditelja/skrbnika u utvrđenoj cijeni programa u koje je dijete uključeno na temelju mjesečnih evidencija prisutnosti djece u gradskom dječjem vrtiću.

Na temelju obračuna iz stavka 1. ovoga članka gradski dječji vrtići dostavljaju uplatnicu roditelju/skrbniku djeteta najkasnije do 10. dana u tekućem mjesecu za prethodni mjesec.

Roditelj/skrbnik dužan je iznos sudjelovanja u cijeni programa na temelju uplatnice iz stavka 2. ovoga članka platiti najkasnije do 25. dana u tekućem mjesecu.

Utvrđeni iznos sudjelovanja roditelja/skrbnika u cijeni redovitog programa, koji njihovo dijete ostvaruje u gradskom dječjem vrtiću, roditelj/skrbnik dužan je uplatiti u proračun Grada Zagreba. Iznos dodatne uplate za posebne, alternativne i druge programe roditelj/skrbnik uplaćuje na račun gradskog dječjeg vrtića.

Godišnjim programom javnih potreba u predškolskom odgoju i obrazovanju te skrbi o djeci rane i predškolske dobi Grada Zagreba utvrđuju se cijena, način i uvjeti korištenja verificiranog višednevnog programa „Djeca u prirodi“, kao i iznos sudjelovanja roditelja/skrbnika u cijeni programa.

**Članak 12.**

Stupanjem na snagu ove odluke prestaje važiti Odluka o načinu ostvarivanja prednosti pri upisu djece i mjerilima za naplatu usluga predškolskih ustanova Grada Zagreba od roditelja - korisnika usluga (Službeni glasnik Grada Zagreba 6/11, 19/11 i 15/12).

**Članak 13.**

Ova odluka stupa na snagu osmoga dana od dana objave u Službenom glasniku Grada Zagreba.

KLASA:

URBROJ:

Zagreb, \_\_\_\_\_\_\_ 2023.

Predsjednik

Gradske skupštine

**Joško Klisović**